DA wil SOE-verslag oor Eskom sienArgieffoto: GCIS Die Demokratiese Alliansie sal ŉ aansoek ingevolge die Wet op die Bevordering van Toegang tot Inligting (Paia) indien om pres. Cyril Ramaphosa te dwing om die bevindings van die Spesiale Ondersoekeenheid (SOE) oor Eskom bekend te maak. DA-LP Natasha Mazzone het Vrydag gesê die president het nie reageer op die DA se versoek vroeër vandeesweek om die SOE-verslag bekend te stel nie. “Die bevindings van die vier jaar lange SOE-ondersoek is glo in Julie 2017 aan die presidensie oorhandig en gaar al twee jaar lank stof op die president se tafel.” Die DA eis inligting oor die bevindings ná berigte dat Eskom se beurtkrag in 2008 toegeskryf kan word aan steenkooltekorte wat die kragvoorsiener self veroorsaak het. Noodsteenkoolkontrakte ter waarde van meer as R14 miljard is daarna aangegaan. Van dié kontrakte was ooreenkomste vir 10 jaar en dit het verlede jaar verstryk. “Hierdie verslag sal sonder twyfel die volle omvang van die steenkoolkontrakverrotting in Eskom aan die lig bring en ŉ skoon basis bied waarvandaan Suid-Afrika vorentoe kan beweeg en die betrokke persone aanspreeklik gehou kan word,” het Mazzone gesê. Pravin Gordhan, minister van openbare ondernemings, het vandeesweek onderneem dat Eskom hoogstens slegs vlak 1-beurtkrag sal toepas tot September.